ΚΑΤΑΝΟΗΣΗ ΚΕΙΜΕΝΟΥ

Όνομα: Τάξη: Ημερομηνία:

# Κείμενο: «O Αρίων και το δελφίνι» (Ηρόδοτου)

Λένε ότι ο Αρίων, που έμενε τον περισσότερο καιρό στην αυλή του Περίανδρου, θέλησε να ταξιδέψει στην Ιταλία και τη Σικελία. Εκεί εργάστηκε, έκαμε πολλά χρήματα και είπε να γυρίσει πίσω στην Κόρινθο. Έφυγε λοιπόν από τον Τάραντα, αλλ’ επειδή δεν είχε εμπιστοσύνη παρά μόνο στους Κορινθίους ναύλωσε ένα κορινθιακό καράβι.

Στο ταξίδι όμως οι Κορίνθιοι συνεννοήθηκαν να πετάξουν τον Αρίωνα στη θάλασσα, για να πάρουν τα χρήματά του. Ο Αρίων κατάλαβε τον σκοπό τους και τους ικέτευε να του χαρίσουν τη ζωή και να τους δώσει όλα όσα είχε. Δεν κατόρθωσε να τους πείσει και οι ναύτες τον διέταξαν ή ν’ αυτοκτονήσει μέσα στο πλοίο και να τον θάψουν αυτοί, όταν φτάσουν στη στεριά ή να πηδήσει αμέσως στη θάλασσα. Μην ξέροντας τι να κάμει, ο Αρίων τους ζήτησε μια τελευταία χάρη: να σταθεί στο κατάστρωμα του πλοίου και να τραγουδήσει φορώντας τα καλύτερά του ρούχα. Όταν θα τέλειωνε το τραγούδι, θ’ αυτοκτονούσε. Οι ναύτες φυσικά χάρηκαν πολύ που θ’ άκουγαν τον καλύτερο τραγουδιστή του κόσμου και συγκεντρώθηκαν στη μέση του πλοίου, για να τον ακούσουν. Ο Αρίων φόρεσε τα καλύτερά του ρούχα, πήρε την κιθάρα του, τραγούδησε ένα παλιό τραγούδι, και όταν τέλειωσε, έπεσε στη θάλασσα όπως ήταν, με τα ρούχα του. Οι ναύτες συνέχισαν το ταξίδι ως την Κόρινθο.

Εκείνον, καθώς λένε, τον πήρε ένα δελφίνι στη ράχη του και τον μετέφερε στο Ταίναρο. Εκεί βγήκε στη στεριά και ξεκίνησε για την Κόρινθο με τα ίδια ρούχα. Όταν έφτασε εκεί, τα διηγήθηκε όλα. Ο Περίανδρος όμως δεν τον πίστεψε, και τον φυλάκισε σε αυστηρή απομόνωση περιμένοντας να έρθει το πλοίο.

Άμα έφτασε το πλοίο κάλεσε τους ναύτες να του πουν, αν ήξεραν τίποτα για τον Αρίωνα. Εκείνοι του αποκρίθηκαν ότι τον είχαν δει στην Ιταλία, ότι ήταν καλά και ότι, όταν έφυγαν, τον άφησαν στον Τάραντα όπου εργαζόταν πολύ καλά. Εκείνη τη στιγμή παρουσιάστηκε εμπρός τους ο Αρίων, ντυμένος όπως ήταν όταν είχε πέσει στη θάλασσα. Οι ναύτες, έκπληκτοι, δεν μπόρεσαν ν’ αρνηθούν τίποτα.

Αυτά διηγούνται και οι Κορίνθιοι και οι Λέσβιοι, και στο Ταίναρο υπάρχει ακόμη ένα μικρό ανάθημα που παριστάνει έναν άνθρωπο καθισμένο σε δελφίνι.

# 

# ΜΕΡΟΣ Α΄: Βάλε Ο δίπλα από τις ορθές προτάσεις και Λ δίπλα από τις λανθασμένες.

Ο Αρίωνας ναύλωσε ένα ιταλικό καράβι, για να γυρίσει στην Κόρινθο.

Οι ναύτες ήθελαν να σκοτώσουν τον Αρίωνα, για να του πάρουν τα χρήματά του.

Ο Αρίωνας, πριν πέσει στη θάλασσα, έβγαλε τα ρούχα του.

Όταν ο Αρίωνας έπεσε στη θάλασσα, τον πήρε ένα δελφίνι και τον μετέφερε στην

Κόρινθο.

Ο Περίανδρος δεν πίστεψε τον Αρίωνα και τον φυλάκισε σε αυστηρή απομόνωση.

Οι ναύτες είχαν πει στον Περίανδρο όλη την αλήθεια για τον Αρίωνα.

**ΜΕΡΟΣ Β΄: Να υπογραμμίσεις τη σωστή απάντηση που είναι μια κάθε φορά.**

1. Ο Περίανδρος ήταν ο τύραννος…

(α) της Ιταλίας.

(β) της Σικελίας.

(γ) της Κορίνθου.

(δ) του Τάραντα.

2. Ο Αρίωνας στην Ιταλία όπου εργάστηκε εξασκούσε το επάγγελμα…

(α) του ναύτη.

(β) του ψαρά.

(γ) του τραγουδιστή.

(δ) του δικηγόρου.

3. «Ο Αρίωνας ικέτευε τους ναύτες να του χαρίσουν τη ζωή». «Ικετεύω» σημαίνει:

(α) απειλώ

(β) θερμοπαρακαλώ

(γ) ζητώ

(δ) απαιτώ

4. Ποια πρόταση είναι **λανθασμένη**;

Οι ναύτες είπαν στον Περίανδρο ότι…


(α) χάρηκαν που άκουσαν τον καλύτερο τραγουδιστή του κόσμου.

(β) είχαν δει τον Αρίωνα στην Ιταλία.

(γ) ο Αρίωνας ήταν καλά.

(δ) άφησαν τον Αρίωνα στον Τάραντα όπου εργαζόταν πολύ καλά.

5. Ποιο από τα πιο κάτω **δεν** αποτελεί δίδαγμα του μύθου;

(α) Πρέπει να προσέχουμε σε ποιους δείχνουμε εμπιστοσύνη.

(β) Ό,τι και να γίνει, στο τέλος λάμπει πάντα η αλήθεια.

(γ) Τα δελφίνια είναι πολύ καλοί φίλοι με τους ανθρώπους.

(δ) Το καλύτερο επάγγελμα είναι αυτό του τραγουδιστή.

**ΜΕΡΟΣ Γ΄: Να απαντήσεις όλες τις ερωτήσεις.**

1. Τι διέταξαν τον Αρίωνα οι ναύτες;

2. Πώς σώθηκε τελικά ο Αρίωνας;

3. Γιατί νομίζεις ότι οι ναύτες δε δέχτηκαν να χαρίσουν τη ζωή στον Αρίωνα, αφού τους έδινε όλα του τα χρήματα;

4. Ποια ήταν η τελευταία χάρη που ζήτησε ο Αρίωνας από τους Κορίνθιους;

5. Γιατί νομίζεις ότι ο Αρίωνας ζήτησε από τους Κορίνθιους εκείνη την τελευταία χάρη και μάλιστα φόρεσε και τα καλύτερά του ρούχα;

6. Ποια ήταν τα συναισθήματα του Αρίωνα, όταν κατάλαβε τον σκοπό των Κορινθίων και πού φαίνονται αυτά;